เรือด่วนเจ้าพระยา ประกาศขึ้นค่าโดยสารอีก 1 บาท เริ่ม 15 มิถุนายนนี้
นาวาตรี เจริญพร เจริญธรรม กรรมการผู้จัดการบริษัท เรือด่วนเจ้าพระยา จำกัด ผู้ให้บริการเรือโดยสารในแม่น้ำเจ้าพระยา ในเส้นทางระหว่างท่าเรือปากเกร็ดถึงท่าเรือวัดราชสิงขร กล่าวว่า จากสถานการณ์การแพร่ระบาดโควิด-19 ตั้งแต่เดือนกุมภาพันธ์ 2563 จนปัจจุบัน ทำให้จำนวนผู้โดยสารใช้บริการเรือโดยสารลดลงจำนวนมาก ประกอบกับราคาน้ำมันดีเซลมีการปรับตัวสูงขึ้นอย่างต่อเนื่อง ปัจจุบันอยู่ที่ 33.94 บาทต่อลิตร บริษัทฯ จึงมีความจำเป็นที่จะต้องปรับอัตราค่าโดยสาร เรือธงส้ม ธงเหลือง ธงเขียว ขึ้น 1 บาท ตั้งแต่วันที่ 15 มิถุนายน 2565 เป็นต้นไป ซึ่งเป็นไปตามประกาศอัตราค่าโดยสารเรือกลประจำทางในเขตกรุงเทพมหานครและปริมณฑล ของกรมเจ้าท่าส่งผลให้ เรือธงส้ม: เส้นทางนนทบุรี – วัดราชสิงขร จากราคา 15 บาท เพิ่มขึ้นเป็น 16 บาท ตลอดสาย เรือธงเหลือง: เส้นทางนนทบุรี – สาทร จากราคา 20 บาท เพิ่มขึ้นเป็น 21 บาท ตลอดสาย เรือธงเขียว เส้นทาง ปากเกร็ด – นนทบุรี จากราคา 13 บาท เพิ่มขึ้นเป็น 14 บาท เส้นทาง นนทบุรี – สาทร จากราคา 20 บาท เพิ่มขึ้นเป็น 21 บาท เส้นทาง ปากเกร็ด – สาทร จากราคา 32 บาท เพิ่มขึ้นเป็น 33 บาทราคาค่าโดยสารดังกล่าวเป็นราคาที่อยู่ในเกณฑ์ราคาน้ำมันเชื้อเพลิงที่ 29.01 บาท ถึง 33 บาทต่อลิตร ส่วนเรือธงแดง เราอปรับอากาศเส้นทาง นนทบุรี – สาทร ราคาคงเดิม 30 บาทตลอดสาย จากราคาปกติ 50 บาทที่ผ่านมา บริษัทได้คำนึงถึงความเดือดร้อนของผู้ใช้บริการเป็นหลัก โดยชะลอการปรับขึ้นอัตราค่าโดยสารมาเป็นระยะเวลานาน แต่ผลกระทบในช่วงการแพร่ระบาดโควิด-19 เมื่อรวมกับภาวะที่ราคาน้ำมันดีเซลที่ปรับตัวสูงขึ้นต่อเนื่อทำให้ทางบริษัทจำต้องปรับค่าโดยสารอย่างหลีกเลี่ยงไม่ได้ ในกรณีที่ราคาน้ำมันลดลงต่ำกว่าเกณฑ์ฯ ตามประกาศกรมเจ้าท่าบริษัทฯ จะปรับลดอัตราค่าโดยสารต่อไป